יעקב מרגי

יעקב מרגי (נולד ב-18 בנובמבר 1960) הוא חבר הכנסת וסגן יושב ראש הכנסת מטעם מפלגת ש"ס. בעבר כיהן כשר הרווחה והביטחון החברתי בממשלת ישראל השלושים ושבע, שר לשירותי דת בממשלת ישראל השלושים ושתיים; יו"ר ועדת החינוך, התרבות והספורט בכנסת ה-20, יו"ר ועדת הכלכלה בכנסת ה־23, סגן יושב ראש הכנסת ויו"ר סיעת ש"ס.

ביוגרפיה
מרגי נולד ברבאט, מרוקו למאיר ואליס מרגי, ויש לו 8 אחים ואחיות. עלה ארצה בשנת 1962 במסגרת מבצע יכין, וגדל בבאר שבע. את שירותו הצבאי עשה בגדוד הקשר של פיקוד הדרום. לאחר השחרור עבד תקופה מסוימת בבנק לאומי. בשנת 1993 צורף למפלגת ש"ס על ידי אריה דרעי. בין השנים 1993–2003 כיהן כיו"ר המועצה הדתית בבאר שבע, בשנת 2001 שימש כמנכ"ל תנועת ש"ס - עד לשנת 2012 ואז החליפו בתפקיד  חיים ביטון. נבחר בשנת 2003 לראשונה לכנסת ה-16 מטעם סיעת ש"ס, והמשיך לכהן מטעמה כחבר כנסת גם בכנסת ה-17, בה שימש גם כיו"ר הסיעה.

במהלך כהונתו בכנסת יזם מרגי מספר חוקים ובהם:
 חוק חג הסיגד (יחד עם אורי אריאל)
 תיקון לחוק חינוך ממלכתי, הקובע כי ספרי הלימוד בהם משתמשים בתי הספר לא יוחלפו בתדירות גבוהה מאחת לחמש שנים, אלא בנסיבות מסוימות.
 תיקון לחוק הרשויות המקומיות (בחירות) הקובע כי אדם שהשתתף בבחירות ברשות אחת, לא יוכל להשתתף בבחירות ברשות אחרת ב-18 החודשים שלאחר מכן (לעומת 12 חודשים כפי שהיה קבוע עד אז).
 חוק המחייב מינוי ממונה על תלונות הציבור ברשויות המקומיות.
 חוק המסדיר את פעילותם של בתי יד לבנים.

בבחירות לכנסת ה-18 הוצב במקום השישי ברשימת ש"ס לכנסת, נבחר לכנסת ומונה לתפקיד השר לשירותי דת בממשלה ה-32.
ימין|ממוזער|220x220 פיקסלים|יעקב מרגי נואם בהילולת הרב נתן בוקובזה בנתיבות, 2009
כשר לשירותי דת התנגד מרגי לשינוי שמו של חוק צער בעלי חיים (הגנה על בעלי חיים) ל"חוק זכויות בעלי החיים". כמו כן הוביל פעילות שנויה במחלוקת של מינוי חברי וראשי מועצות דתיות ביישובים שונים בישראל, תוך ניצול תקנה חדשה המסמיכה אותו למנות אנשים מטעמו במקרים של חילוקי דעות על הרכב המועצה. בעקבות קמפיין תקשורתי שהופנה כנגדו מארגון צהר, פעל מרגי לאשר התקנה המאפשרת לכל אדם להירשם לנישואין בכל מקום בארץ.

בבחירות לכנסת ה-19 הוצב שוב במקום השביעי ברשימת ש"ס לכנסת ונבחר לכנסת מטעמה.

בפברואר 2016 ביקר מרגי בחצי האי קרים כאורח הקהילה היהודית. ביקורו הוצג בתקשורת הרוסית כהכרה ישראלית בכיבוש הרוסי, וכך גרם למשבר ביחסי אוקראינה–ישראל, ונפתחה נגדו חקירה פלילית באוקראינה.

עם הקמת ממשלת ישראל ה-35 מונה לעמוד בראש ועדת הכלכלה. ב-25 בינואר 2022 מונה מרגי ליו"ר סיעתו בכנסת, עם התפטרותו של היו"ר היוצא - אריה דרעי.

בבחירות לכנסת העשרים וחמש הוצב במקום ה-2 ברשימת ש"ס לכנסת.

עם השבעת ממשלת ישראל השלושים ושבע ב-29 בדצמבר 2022 מונה לשר הרווחה והביטחון החברתי והתפטר במסגרת החוק הנורווגי.

ב-17 ביולי 2025 התפטר מתפקידו כשר הרווחה והביטחון החברתי, כחלק מהחלטת מפלגתו לפרוש מהממשלה עקב משבר "חוק הגיוס". וב-4 באוגוסט 2025 התמנה לסגן יושב ראש הכנסת במקום ארז מלול שיצא מהכנסת במסגרת החוק הנורווגי גם בגלל פרישה של שרי ש"ס מהממשלה.

 חיים אישיים 
מרגי מתגורר ביישוב שדה צבי. נשוי לשושנה ואב לשני ילדים.

 קישורים חיצוניים 



 האם השר מרגי מש"ס שוקל החלפת קריירה?, הזמר בריו חקשור מפתיע ברדיו קול חי את מרגי בשיר מיוחד שנכתב על ידו.




 אפרים דוד, "אני המיינסטרים החרדי": 'פרופיל' עם יעקב מרגי, ברדיו קול חי, י׳ בשבט תש״פ 05.02.2020

 'סיירת מיכל' יוצאת לדרך! באתר משרד הרווחה והביטחון החברתי, 10 בפברואר 2025

 הערות שוליים 

קטגוריה:חברי הכנסת השש עשרה
קטגוריה:חברי הכנסת השבע עשרה
קטגוריה:חברי הכנסת השמונה עשרה
קטגוריה:חברי הכנסת התשע עשרה
קטגוריה:חברי הכנסת העשרים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:חברי הכנסת מטעם ש"ס
קטגוריה:שדה צבי: חברי הכנסת
קטגוריה:ראשי מועצות דתיות בישראל
קטגוריה:עולים בשנות ה-1960
קטגוריה:יושבי ראש ועדת החינוך, התרבות והספורט
קטגוריה:יושבי ראש ועדת הכנסת
קטגוריה:יושבי ראש ועדת הכלכלה
קטגוריה:סגני יושב ראש הכנסת בכנסת העשרים ושתיים
קטגוריה:סגני יושב ראש הכנסת בכנסת העשרים ושלוש
קטגוריה:סגני יושב ראש הכנסת בכנסת העשרים וארבע
קטגוריה:סגני יושב ראש הכנסת בכנסת העשרים וחמש
קטגוריה:שרי ממשלת ישראל השלושים ושבע
קטגוריה:שרי הרווחה והביטחון החברתי בממשלות ישראל
קטגוריה:ישראלים שנולדו ב-1960